google/wiki40b huggingface dataset:
Jon Frode Blichfeldt

Karriere

Blichfeldt kommer fra lærerfamilie, og er utdannet lærer og psykolog. Han er godkjent spesialist i arbeids- og organisasjonspsykologi. Han var lærervikar gjennom 60-tallet og skolepsykolog 1969–1970.
Han var fra 1970 til 2004 ansatt som forsker ved Arbeidsforskningsinstituttet (AFI), hvor han i mange år var forskningsleder samt instituttleder fra 1986 til 1989. Han har vært professor II i arbeids- og organisasjonspsykologi ved Psykologisk institutt ved Universitetet i Oslo fra 1994 til 2004. Fra 2004 til 2011 var han leder av Pedagogisk utviklingssenter og professor i høgskolepedagogikk og psykologi ved Høgskolen i Oslo.
Han har særlig forsket på arbeidsmiljø, organisasjonslæring og kunnskapsforvaltning. Han har foretatt miljø- utviklings- og evalueringsstudier på oppdrag av Kunnskapsdepartementet. Han har bl.a. deltatt i nasjonale evalueringer av lederopplæring i videregående skole, programevaluering av Reform 94 og Læreplan 97. Han har hatt oppdrag for UNDP i India (1977). I 1991 var han gjesteforsker ved Massachusetts Institute of Technology. Blichfeldt var oppnevnt som medlem i utvalg for vurdering av skolens innhold (SI-utvalget 1979) og for vurdering av fremtidig struktur i videregående skole (Blegen-utvalget 1989). Fra 2004 til 2007 var han NOKUT-sakkyndig.
Huang Ji

Huang Ji (forenklet kinesisk: 黄济, tradisjonell kinesisk: 黃濟, pinyin: Huáng Jì, Wade-Giles: Huang Chi, fra Minhou i provinsen Fujian i Kina, fødsels- og dødsår ukjent) var en kinesisk hoffmaler under Mingdynastiet.
Andre tideverv

Det andre tideverv er en fiktiv tidsperiode i J.R.R. Tolkiens univers Midgard.
Det andre tidevervet begynte med Morgoths fall og bannlysningen inn i det store intet av Vestens herrer ledet av Eönwë, Manwës herold.
Dette tidevervet varte i 3441 år, og sluttet med Saurons fall, da han ble slått av den siste allianse mellom alver og menn etter Númenors fall.
Tidevervet ble karakterisert av Númenor reisning og undergang, Saurons komme til Midgard (og ringskrømtenes komme), og de krigene som ble utkjempet mellom Sauron og alvene.
Se også:første tideverv, tredje tideverv og fjerde tideverv
Fangeutvekslingen mellom Israel og Hamas 2011

Fangeutvekslingen mellom Israel og Hamas 2011 ble utført som følge av en avtale mellom Israel og Hamas om å frigi den fransk-israelske soldaten Gilad Shalit i bytte mot 1027 innsatte - de fleste av dem palestinere og israelske arabere, men det var også en ukrainsk og en jordansk innsatt. Blant de som ble løslatt er det 280 som soner livstidsdommer for mord. Avtalen ble inngått fem år og fire måneder etter at palestinske militanter fanget Shalit i det sørlige Israel langs grensen til Gaza.
Avtalen som ble meklet frem av tyske og egyptiske meklere og koordinert av agent Gerhard Conrad fra Bundesnachrichtendienst ble undertegnet i Egypt 11. oktober 2011. Den første fasen av avtalen ble gjennomført 18. oktober 2011 da Israel frigjorde 477 palestinske fanger og Hamas overførte Shalit til Kairo. I den andre fasen, som vil bli gjennomført i løpet av desember 2011, vil ca. 550 nye innsatte bli løslatt.
Avtalen er en av de største avtalene om fangeutveksling Israel noensinne har gjort.
World Marathon Majors

World Marathon Majors er en årlig friidrettskonkurranse som omfatter maratonløpene i Tokyo, Boston, London, Berlin, Chicago og New York. Dessuten inngår løpene i verdensmesterskap og OL de årene disse gjennomføres.
ALF (TV-serie)

Handling

Serien handlet om et utenomjordisk vesen som krasjlandet i garasjen hos familien Tanner. Vesenet kunne snakke engelsk og ble kalt ALF (et akronym for «Alien Life Form»). ALF er en stygg, lodden og uoppdragen, men vennligsinnet, skapning som er over 200 år gammel. Han havnet på jorden etter at hans egen planet, Melmac, hadde eksplodert.

Rollebesetning

Rollen som Willie Tanner ble spilt av Max Wright, hans kone Kate ble spilt av Anne Schedeen, og deres barn Lynn og Brian ble spilt av Andrea Elson og Benji Gregory.  
ALF var en muppetlignende dukke som ble styrt av Paul Fusco (som også ga figuren stemme). I noen scener ble ALF fremstilt av en skuespiller med drakt og maske.

Publikumsmottagelse

Serien var middels populær i USA. Den var på sitt mest populære i sesong tre. Da hadde den 15,8 millioner seere, og ble den 15de mest sette serien i USA. Serien toppet seerstatistikker i land som Frankrike, Spania, Italia og Tyskland.

På norske fjernsynsskjermer

Serien ble sendt på NRK fra 1989 og på TVNorge fra 1992.
KIL Supporterklubb

KIL Supporterklubb er Kongsvinger IL Toppfotball sin supporterklubb. Supporterklubben ble stiftet 16. februar 1977, og regnes som Norges eldste supporterklubb uten noen form for navnbytte eller pauser. Lederen i 2016 er Kim Michaelsen
Supporterklubben har sitt eget felt på Gjemselund Stadion, felt J, nærmest klubbhuset.
KIL Supporterklubb arrangerer også bussturer til ulike bortekamper.
Jintang

Jintang (kinesisk: 金堂县 ; pinyin: Jīntáng Xiàn) er et fylke i provinsen Sichuan i Folkerepublikken Kina. Den ligger under den subprovinsielle by Chengdu.
Befolkningen var 837.271 i 1999.

Kulturminner

Ruiguang-pagoden i Huaikou (Huaikou Ruiguang ta, 淮口瑞光塔) fra Songdynastiets tid ble i 2006 tilføyd på Folkerepublikken Kinas liste over kulturminner.
Ann Sire Fjerdingstad

Politisk karriere

Fjerdingstad stilte første gang på Høyres liste ved kommunevalget i 2007. Hun mottok en stor mengde personstemmer, og ble valgt inn i både kommunestyret og formannskapet. Da ordfører Anders B. Werp ble valgt inn på Stortinget høsten 2009 ble hun spurt om å overta som ordfører. Hun ble gjenvalgt som ordfører etter kommunevalgene i 2011 og 2015.

Pioner i fotball

Ann Sire Jensen deltok på Drafns damelag i fotball i perioden 1977–80 og var en av pionerene i norsk damefotball. Hun har senere vært aktiv og lagleder i andre idretter, som turn.
Badarpur kraftverk

Badarpur kraftverk er et kullkraftverk i delstaten Delhi i India. Det har en installert produksjonskapasitet på 720 MW fordelt på fem blokker/turbiner. Operatør er det indiske selskapet National Thermal Power.
Anlegget ble utbygd i årene 1973–1981. Brenselstypen er steinkull.
Årlig produksjon i 2006–07 var totalt 4,879 TWh, og utslippene av CO₂ var 5,5349 millioner tonn.
Heliophanus

Utbredelse

Heliophanus er utbredt i Europa, østover i Asia og Afrika . De finnes også i Australia.

Utseende

Heliophanus artene er generelt små edderkopper og mange er ganske like hverandre. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp og et hode-bryst parti (forkropp), kalt prosoma eller cephalothorax. Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkopper skiller seg ut ved at de har evnen til i en viss grad å fokusere blikket.
Methioides

Utseende

En middelsstor, lang og tynn, svartbrun trebukk med forkortede dekkvinger. Antennene er tynne og lengre enn kroppen, de innerste leddene gjerne mørkere enn de ytterste. Pronotum er rundet, kraftig innsnevret ved roten. Dekkvingene er litt tilspissede og dekker rundt en tredjedel av bakkroppen. Beina er nokså lange, lårene røde og klubbeformede.

Utbredelse

Slekten er kjent fra Brasil (Bahia).
Weyprechtfjella

Weyprechtfjella er et lite fjellparti i Fimbulheimen i Dronning Maud Land, beliggende om lag 15 kilometer vest for Payerfjella. Weyprechtfjella og Payerfjella utgjør tilsammen Hoelfjella.
Fjellpartiet ble oppdaget av den tyske antarktisekspedisjonen 1938–39 under ledelse av Alfred Ritscher og navngitt etter den østerrikske polarutforskeren Karl Weyprecht (1838–1881), som sammen med Julius Payer oppdaget Frans Josefs land i 1873. Den norske antarktisekspedisjonen 1956–60 utførte kartlegging av området.
GAZ-66

GAZ-66 er et russisk militært firehjulsdrevet transportkjøretøy produsert av fabrikken GAZ. Kjøretøyet var det viktigste transportkjøretøyet i Den røde armé og brukes fortsatt i flere tidligere Sovjet-stater. Kjøretøyet fikk tilnavnet shishiga (шишига).
GAZ-66 er kjent for å være pålitelig, enkel og har gode terrengegenskaper.  Det har frontmontert vinsj, sentralt dekktrykksystem og selvlåsende differensialer som standardutstyr, og er i både militær og sivil bruk, blant annet til rekreasjon, mange steder i verden.
Midtre Egypt

Midtre Egypt (arabisk: مصر الوسطى‎, Misr al-Wista) kalles de sentrale områdene av dagens Egypt, et område mellom Nedre Egypt (Nildeltaet i nord) og Øvre Egypt (i sør). Områdene strekker seg oppover elven fra Asyut i sør til Memfis i nord.

Beskrivelse

I førdynastisk tid i Egypt, før etableringen av det første dynasti ca 3100 f.Kr., var oldtidens Egypt delt mellom Nedre og Øvre Egypt, skjønt Midtre Egypt var teknisk sett en underinndeling av Øvre Egypt. Det var ikke før på 1800-tallet at arkeologer følte behovet for å dele Øvre Egypt i to områder. Som et resultat av dette behovet opprettet de begrepet «Midtre Egypt» for elvestrekningen mellom Kairo og Qena Bend.
Midtre Egypt kan i dag bli identifisert som den delen av Nildalen som, mens den geografisk er en del av Øvre Egypt, er den kulturelt nærmere Nedre Egypt. Eksempelvis i språket, egyptisk arabisk til folket i Beni Suef og nordover, som deler trekk med folket i Kairo og særskilt med ruralt arabisk på Nildeltaet framfor med sa'idisarabisk som snakkes lengre sør og er ofte ikke betraktet som sa'idis.
I motsetningen til Nedre og Øvre Egypt hadde Midtre Egypt aldri noen egentlig hovedstad, i alle fall ikke i noen lengre tid; byen Amarna i nærheten av Hermopolis hadde rollen som hovedstad i en tiårsperiode. Flere av de betydningsfulle personer fra epoken under mellomriket ble gravlagt i området. Her finnes også pyramidene i Zawyet el-Amwat og Dara.
ArtScience Museum

ArtScience Museum er et kunst- og vitenskapsmuseum i Marina Bay i Singapore. Det utgjør en del av komplekset Marina Bay Sands. Bygninga er tegna av Moshe Safdie, og har form som en lotusblomst.
Museet åpna 17. februar 2011. Det har en permanent utstilling, men har hovedsakelig utstillinger på utlån fra andre museer.
Jinyun

Jinyun (kinesisk: 缙云县; pinyin: Jìnyún Xiàn) er et fylke i byprefekturet Lishui i provinsen Zhejiang i Folkerepublikken Kina.
Befolkningen var på 434 780 innbyggere i 1999.

Kulturminner

Xiandu-klippeinnskriftene (Xiandu moya tiji, 仙都摩崖题记) ble i 2001 oppført på Folkerepublikken Kinas liste over kulturminner.

Samferdsel

Kinas riksvei 330 løper gjennom området. Den fører nordvestover fra Wenzhou i Zhejiang til Shouchang i Jiande i samme provins.
Teorotrium

Utbredelse

Arten lever på Madagaskar.
GP Ouest-France 2011

GP Ouest-France 2011 var den 74. utgaven av rittet og ble syklet den 28. august 2011. Løypa var en runde på 19,1 km som ble syklet 13 ganger og utgjorde totalt 248,3 km.
I tillegg til de 18 ProTeam ble Bretagne-Schuller, Cofidis, Europcar, FDJ, Saur-Sojasun og Skil-Shimano invitert til å delta.
Idre sameby

Idre sameby er en sørsamisk sameby i Älvdalen kommune i Dalarnas län, Sverige. Idre er sørligste samebyen i Sverige. Den har fire driftsenheter og 13 reineiere, og inntil 2700 dyr. I tillegg til reineierne er det 23 andre medlemmer av samebyen.
Distriktet har vinterbeite i den sørlige delen, rundt Idre, og sommerbeite i den nordlige delen, rundt og øst for Grövelsjön. I nord og øst grenser samebyen til Ruvhten sijte og i vest grenser samebyen til Svahken sijte på norsk side av grensen.
Idre sameby var part i «sedvanerättsprocessen» i 1996, som avgjorde at samene ikke hadde beiterett på privat grunn. Reindriften i Idre var en periode også truet av utbyggingsplaner for alpinanlegg i Idre.
Evangelische Kirche Berlin-Brandenburg-schlesische Oberlausitz

Evangelische Kirche Berlin-Brandenburg-schlesische Oberlausitz er en av 23 «landskirker» som utgjør Evangelische Kirche in Deutschland, dvs. den lutherske og reformerte (kalvinistiske) kirke.
Det bor omkring 6 millioner mennesker i området kirken omfatter, og av disse er 1,258 millioner medlemmer av denne kirken. Kirken består av fire bispedømmer og 1 770 menigheter, og har sete i Berlin. Dens preses er biskop Wolfgang Huber. Kirken holder bl.a. regelmessig gudstjenester i Berliner Dom.
«Eidsvold»

9. april 1940

«Eidsvold» og søsterskipet «Norge» lå ved havn i Narvik da Tyskland angrep Norge 9. april 1940. Skipet hadde akkurat lettet anker da det ble møtt av tyske krigsskip som angrep Norge i det tyskerne kalte Operasjon Weserübung. En tysk forhandler ba om at skipet ble overlatt til tyskerne da han sa at de var kommet som venner. Etter å ha rådført seg med skipssjefen på «Norge» gjorde kommandørkaptein Odd Isaachsen Willoch skipet klar til kamp. Imidlertid ble forberedelsen til dette observert av tyskerne, og «Eidsvold» ble truffet av tre torpedoer fra det tyske skipet «Wilhelm Heidkamp» før hun selv rakk å åpne ild. «Eidsvold» med 175 mann gikk ned, bare seks av dem overlevde. I tillegg omkom to menn i fartøyets motorbåt. Dette var innledningen til slaget om Narvik.
Det meste av restene av «Eidsvold» ble hevet på 1960-tallet. Ankeret står utenfor Nordland Røde Kors krigsminnemuseum i Narvik, og skipsklokka er på Karljohansvern i Horten.
Rasp

En rasp er et verktøy/redskap som har flere former og funksjoner. Raspen er enten, i likhet med filen, laget i hardmetall med piggene ut fra selve «kroppen» Denne er ca. 40 cm lang og har håndtak i enden. Andre varianter er utstanset av en plate, ofte i rustfritt stål og montert på holder i forskjellig utforming etter bruksområde. En rasp brukes til å avvirke overflaten av et emne. I mange tilfeller kan den erstatte høvelen, og med alle varianter er den mere fleksibel når arbeidsstedet sitter vanskelig til.
En kjøkkenrasp er enten flat eller firkantet med åpne ender. Kjøkkenraspen blir hovedsakelig brukt til å raspe opp rotfrukter slik som f.eks. gulrot og kålrot, men også til å raspe ost. De mange åpningene kan variere i størrelse fra 1 mm og opp til ca. 5 mm.
Det finnes også rasper til mekanisk bruk, f.eks. til bruk ved biloppretting; til å forme herdet sparkel til ønsket fasong.
Engel Jensen

Engel Jensen (muligens født ca. 1550–60, død ca. 1635 i Grimstad) var en norsk sagbrukseier og rådmann, borgermester og lagmann i Skien. Han var gift i første ekteskap med enken etter sagbrukseier Søren Nielssen i Skien og i andre ekteskap med Karen Jørgensdatter von Ansbach, datter av Jørgen von Ansbach. I dette ekteskapet var han far til kjøpmann Lazarus Engelssen i Skien (f. ca. 1591) og Maren Engelsdatter, gift med godseier og skipshandler Henrik Jacobsen Friis (d. 1665).
Engel bosatte seg på Skaregrøms jord i Grimstad ca. 1615 etter at han ble avsatt på grunn av vilkårlig embedsførsel. Han eide fem huder i Skaregrøm og hadde også gods i Molland.
Friidrett under Samveldelekene 2018 – Diskos menn

Diskos for menn var en del av friidrett under Samveldelekene 2018, og ble arrangert på Carrara Stadium fra 12. og 13. april 2018.
Mineralstoff

Kalium (K)

Kalium er grunnstoff nr. 19 i det periodiske system, og har en molmasse på 39,0983. Totalt i kroppen på et menneske på 70 kilo finnes det omtrent 3,5 mol K (40 til 59 mmol/kg), kun 1,5 til 2% av dette befinner seg ekstracellulært; likevel fungerer plasma-K+ som en god indikator på total mengde kalium i kroppen. Plasma/serum-kalium blir målt ved alle typer vann/elektrolytt- og syre/baseforstyrrelser. Merk at analyse av plasma/serum-kalium er meget sensitiv for stasebruk ved prøvetaking eller hemolyse av erytrocytter.

Fosfor (P)

Det mineralet det finnes nest mest av. Viktig for mineraliseringen av skjelettet (kalsium og fosfat er bundet sammen i hydroksyapatitt i beinvevet). 80 % fins i skjelettet og tennene. Resten som ikke er i hydroksyapatitt finnes intracellulært og noe ekstracellulært. Fosfor finnes blant annet som frie fosfationer, i karbohydratrester, i nukleinsyrer (DNA og RNA) og energirike forbindelser (ATP, fosfolipider). Det er dessuten et viktig anion (negativt ladet ion) i cellene og deltar i mange reaksjoner.

Magnesium (Mg)

25 gram i kroppen til et voksent menneske. Over halvparten fins i skjelettet der det danner tungtløselige salter med fosfor og bikarbonat og inngår i hydroksyapatitt. Resten er hovedsakelig intracellulært, bl.a. i muskelceller, leverceller og røde blodlegemer. Mesteparten av det intracellulære magnesium fins i de energiproduserende mitokondriene. For øvrig det viktigste kationet (pos. ladet ion) etter kalium intracellulært. Magnesium er en nødvendig aktivator for en rekke enzymer, bl.a. flere av dem som katalyserer karbohydratskiftet. Magnesium er dessuten nødvendig for opprettholdelsen av det elektriske potensialet i nerve- og muskelceller og inngår i overføringer av energi til ATP.

Svovel (S)

Mange enzymsystemer er avhengige av frie sulfhydrylgrupper (SH-grupper) for å fungere. Svovel har også avgiftnings- og utskillingsfunksjoner. Heparin som er et antikoagulasjonsmiddel, inneholder også svovel.
Jordlignende planeter

Jordlignende planeter er himmellegemer som har forhold som kan minne om jordens, og som dermed kan ha en mulighet til å inneholde utenomjordiske livsformer. Jordlignende planeter er steinplaneter og gjenfinnes i den beboelige sonen hvor det ikke er for varmt eller for kaldt.
Centrodera

Utseende

Middelsstore (20-25 millimeter), blanke, brungule til brune trebukker. Kroppsformen er avlang, bredest ved dekkvingenes rot. Antennene er tynne og omtrent så lange som kroppen. Pronotum er mer eller mindre klokkeformet med en tann på hver side litt foran midten, smalere enn dekkvingene som gjerne er avsmalnende bakover. Beina er nokså lange og tynne.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. Disse artene går i ved av bartrær. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er vidt utbredt i Nord-Amerika, mest i den vestlige delen av USA.
Examinatus juris

Examinatus juris (også kalt dansk jurist) var tidligere en tittel for en jurist fra universitetene i København eller Christiania som hadde studert rettsvitenskap uten å ha examen artium, men fått opptak på grunnlag av såkalt preliminæreksamen (uten å ha lest latin). Ordningen ble avskaffet på midten av 1800-tallet.
Disse examinati hadde begrensede karrièremuligheter, da alle høyere embeder i utgangspunktet var forbeholdt juridiske kandidater.
Antiloper

Antiloper er en polyfyletisk gruppe drøvtyggere.
De forekommer i Afrika og Eurasia med flest arter på de afrikanske gresslettene. Den nordamerikanske gaffelbukken blir også av og til kalt antilope. Gruppen er ikke særskilt enhetlig, og mange arter er mer i slekt med sauer og geiter enn de er med hverandre. Oftest er det lette og elegante, men de kan også være tunge og okseliknede. Den største arten er eland (Taurotragus oryx). De mindre artene er ofte raske, noen oppnår 100 km i timen og tilhører de raskeste landdyrene.
Antiloper eter for det meste gress og blader fra trær.
Minnesegmentering

Minnesegmentering er inndelingen av en datamaskins hovedminne i segmenter eller seksjoner. I et datasystem som består av segmenter, inkluderer en referanse til minnelokaliteten en verdi som identifiserer et segment og en offset innenfor dette segmentet. Segmenter er også bruk i objektfiler til kompilerte programmer når disse er lenket sammen til en eksekverbar fil og når denne blir lastet inn i hukommelsen.
Segmenter korresponderer med individuelle rutiner eller datatabeller, og er mer synlige for programmereren enn sideveksling. Ulike segmenter kan skapes for forskjellige programmoduler, eller for forskjellige klasser av minnebruk som for eksempel kodesegmenter eller datasegmenter. Enkelte segmenter kan deles mellom programmer.
Alf Prøysen fra Barnetimen for de minste

Alf Prøysen fra Barnetimen for de minste er et samlealbum med Alf Prøysen, utgitt i 1984.
Viksefjorden

Viksefjorden er en fjord i kommunene Sveio og Haugesund. Fylkesgrensa mellom Hordaland og Rogaland går langs fjorden. Den er rundt 5,5 kilometer lang, fra Sletta til Våge. Viksefjorden har innløp fra Sletta gjennom Sørasundet og Nordresund ved øyene Smørsundsholmen og Trettøya, som ligger i innløpet. Den ytterste delen av fjorden, som kalles Smørsundet, er svært smal, og her ligger grenda Straumen hvor vannet synker veldig ofte og bidrar til sterk strøm som er vanskelig å navigere seg igjennom uten en tilstrekkelig båt med minst 4hk motor. Etter Smørsundet blir fjorden langt bredere, og strekker seg i flere retninger.
Det ligger flere små bygder langs fjorden. Hagland ligger i øst, i nord ligger Vikse, som har gitt navn til fjorden, og Våga ligger i sørøst. Mot nordøst ligger en våg kalt Øyr, og innerst i denne vågen ligger grenda Våge. Det ligger flere små øyer i denne indre delen av Viksefjorden, hvorav den største er Støleøya som er 500 meter lang. Det er også holmer som er kalt Krokene hvor de før var beboere. Nå er det en mer turist attraksjon med jevnlige turer fra diverse Turlag.
Erich Weinert

Liv og virke

Weinert kom fra en familie med sosialdemokratisk bakgrunn. Etter yrkesutdanning i en maskinfabrikk og på en brukskunstskole studerte han ved kunstskolen i Berlin. Han tok eksamen som tegnelærer i 1912 og deltok i første verdenskrig som offiser. Etter krigen jobbet han som lærer og begynte å publisere dikt. Etterhvert skrev han tekster for forskjellig kommunistiske og vensteorienterte tidsskrifter. I 1929 ble han medlem av KPD.
Etter nazistenes maktovertagelse gikk han i eksil og oppholdt seg i Saargebiet, Frankrike og Sovjetunionen. Under den spanske borgerkrigen arbeidet han fra 1937 som reporter i de internasjonale brigadene.
Etter Tysklands angrep på Sovjetunionen i 1941 jobbet han på sovjetisk side med agitasjon. Flygeblader med diktene hans ble kastet ut over tyske stillinger og bak fronten. Han ble president i Nationalkomitee Freies Deutschland. 
I 1946 vendte han tilbake til Tyskland og bosatte seg i den sovjetiske okkupasjonssonen hvor han begynte å arbeide i utdanningsadministrasjonen. Han døde i 1953 i Berlin.
Uttarkashi (distrikt)

Demografi

Ved folketellingen i 2011 var det 329 686 innbyggere i distriktet, mot 295 013 i 2001. Den urbane befolkningen utgjør 7,35 % av befolkningen.
Barn i alderen 0 til 6 år utgjorde 13,65 % i 2011 mot 16,87 % i 2001. Antallet jenter i den alderen per tusen gutter er 915 i 2011 mot 942 i 2001.
The Tubs

The Tubs er et norsk støypopband fra Høyanger. Bandet ble startet i 1991 av Tor Egil Høyvik, Bjarte Johansen, Arve Ullebø og Bjørn Nesse. The Tubs ga ut tre plater før bandet ble lagt på is i 2000.
Tor Egil Høyvik og Bjarte Johansen spiller også i bandet Me And You Va-Va-Voom.
Protva

Protva (russisk: Протва) er ei elv i Moskva og Kaluga oblast i Russland. Den er ei venstre sideelv til Oka. Den er 282 kilometer lang og har et nedbørfelt på 4 620 km². Protva fryser over i begynnelsen av desember og blir isdekt til tidlig i april. Dens største sideelv er Luzja. Langs Protva ligger byene Vereja, Borovsk, Protvino og Obninsk.
Ebeltofthamna

Ebeltofthamna er et sted med gamle fangstanlegg på Mitrahalvøya nordvest på Spitsbergen, Svalbard. Stedet ligger ved Krossfjorden helt sør i Albert I Land. Her var det også et tysk utmål for gruvedrift tidlig på 1900-tallet
Det er totalt ferdselsforbud på stedet på grunn av kulturminnene. Men Sysselmannen på Svalbard kan gi dispensasjon for besøk til akkurat dette stedet.
Qiongzhoustredet

Qiongzhoustredet (forenklet kinesisk: 琼州海峡, tradisjonell kinesisk: 瓊州海峽), også kalt Hainanstredet, er farvannet som adskiller Leizhouhalvøya i Guangdong i det sørlige Kina fra nordenden av øya Hainan mot syd. Stredet, som er inntil 30 km bredt, forbinder Tonkinbukten mot vest med Sør-Kina-havet. Gjennomsnittlig dybde er på 44 meter.
Det er planlagt en broforbindelse til 20 milliarder yuan ($2.9 milliarder USD) over stredet. Anleggsarbeidet ventes påbegynt i 2012. Broen ventes å få plass til både biler og jernbaneforbindelse, og får en lengde på 26.3 kilometer, og ventes ferdigbygget i 2020.